《村游晚归感怀》
明代·李开先

青山衔半日，别去莫淹留。
烟敛孤村晚，芦残两岸秋。
僧归山后寺，人倚夕阳楼。
篱菊寒犹艳，邻牛夜不收。
傒奴为候吏，驽骑胜鸣驺。
世态如云变，年光逐水流。
塞翁非失马，庄叟叹牺牛。
横笛吹新恨，寒砧捣旧愁。
食场驹皎皎，在野鹿呦呦。
谤以虚名起，官因愚直休。
心长驰北阙，衰不梦东周。
日损潘郎貌，霜凋季子裘。
诗惭何水部，狂学白江州。
鸿宝终须献，明珠且莫投。
山精何处采，石髓杳难求。
无论朝中客，闲人亦白头。

作者简介：（1502—1568）明山东章丘人，字伯华，号中麓。嘉靖八年进士，授户部主事，官至太常寺少卿，提督四夷馆。罢归，治田产，蓄声伎，家居近三十年。征歌度曲，为新声小令，诗歌豪放，尤工词曲，不循格律，诙谐调笑，信手放笔。自谓藏曲最富，有“词山曲海”之目。曾刻元乔梦符、张小山小令。作传奇《宝剑记》，又有《登坛记》，今佚。又有《词谑》、《闲居集》。